Roma Bi 15 | Baiblo ɔ Ngɛ Intanɛti ɔ Nɔ | New World Translation\nRoma Bi 15:1-33\nNyɛ he nyɛ sibi atuu kaa bɔ nɛ Kristo hu he nyɛ atuu ɔ (1-13)\nPaulo, sɔmɔlɔ kɛ ha je ma amɛ (14-21)\nPaulo blɔ hiami blɔ nya tomi ɔ (22-33)\n15 Se kɛ̃ ɔ, wɔ nihi nɛ wa he wa a, e sa nɛ waa tloo nihi nɛ a be he wami ɔmɛ a gbɔjɔmi ɔmɛ, nɛ́ wa ko sa wɔ nitsɛmɛ wa hɛ mi. 2 Nyɛ ha nɛ wa ti nɔ fɛɛ nɔ nɛ e sa e nyɛmi hɛ mi konɛ e hi ha lɛ, nɛ e fia lɛ kɛ ma si. 3 Ejakaa Kristo ɔ po sɛ lɛ nitsɛ e hɛ mi, se kaa bɔ nɛ a ngma a: “O hɛ mi si nɛ nihi ngɛ puee ɔ ba ye nɔ.” 4 Ejakaa níhi tsuo nɛ a ngma ngɔ to ɔ, a ngma kɛ ha wɔ ní tsɔɔmi, konɛ kɛ gu wa si fimi kɛ jehanɛ se hu, kɛ gu bua womi nɛ jeɔ Ngmami ɔ mi ɔ nɔ ɔ, wa ná hɛ kɛ nɔ fɔmi. 5 Jehanɛ ɔ, Mawu nɛ e haa nɔ si fimi kɛ bua womi ɔ nɛ e ha nɛ nyɛ hu nyɛ ná juɛmi nɛ Kristo Yesu ná a nɔuu ngɛ nyɛ kpɛti, 6 konɛ nyɛɛ pee kake nɛ nyɛɛ ngɔ gbi* kake kɛ wo Mawu kɛ wa Nyɔmtsɛ Yesu Kristo Tsɛ ɔ hɛ mi nyami. 7 Lɔ ɔ he ɔ, nyɛ he nyɛ sibi atuu* kaa bɔ nɛ Kristo hu he nyɛ atuu ɔ, konɛ nyɛ kɛ wo Mawu hɛ mi nyami. 8 Ejakaa i ngɛ nyɛ dee ke Kristo ba pee sɔmɔlɔ kɛ ha nihi nɛ a po mɛ ɔ ngɛ Mawu anɔkuale yemi ɔ he je, konɛ e kɛ ma sihi nɛ Mawu wo a nɛmɛ ɔmɛ ɔ nɔ mi 9 bɔ nɛ pee nɛ je ma amɛ nɛ a wo Mawu hɛ mi nyami ngɛ e mɔbɔ nami ɔ he je. Kaa bɔ nɛ a ngma ke: “Enɛ ɔ he je nɛ ma jaje mo kɛ tsɔɔ heii ngɛ je ma amɛ a mi ɔ nɛ, nɛ ma la yi jemi lahi kɛ ha o biɛ ɔ.” 10 Nɛ e de ekohu ke: “Nyɛ je mahi, nyɛɛ piɛɛ e we bi ɔmɛ a he kɛ nya.” 11 Nɛ jehanɛ hu ɔ: “Nyɛ je mahi tsuo, nyɛ je Yehowa* yi, nɛ nyɛ ha nɛ ni ɔmɛ tsuo nɛ a je e yi.” 12 Nɛ Yesaya hu de ke: “Jɛse sipoku ɔ maa ba, nɔ nɛ e ngɛ si tee konɛ e ba ye je ma amɛ a nɔ ɔ; e nɔ nɛ je ma amɛ tsuo maa ngɔ a hɛ kɛ fɔ.” 13 Mawu, nɔ nɛ e haa nɔ hɛ kɛ nɔ fɔmi ɔ nɛ e ha nɛ bua jɔmi tsuo kɛ tue mi jɔmi nɛ hyi nyɛ tɔ kɛ gu nyɛ hɛ nɛ nyɛɛ kɛ fɔ e nɔ ɔ nɔ, konɛ hɛ kɛ nɔ fɔmi kɛ mumi klɔuklɔu ɔ he wami ɔ nɛ hiɛ kɛ be nɔ ha nyɛ. 14 Jehanɛ ɔ, ye nyɛmimɛ, imi nitsɛ i ngɛ nɔ mi mami ngɛ nyɛ mi kaa nyɛ nitsɛmɛ hu ɔ, kpakpa peemi hyi nyɛ tɔ, nɛ nile tsuo hu hyi nyɛ tɔtɔɔtɔ, nɛ nyɛ nyɛɔ woɔ nyɛ sibi ga.* 15 Se i ngma nyɛ ngɛ ní komɛ a he, nɛ i laa we nyɛ nɔ́ ko nɔ́ ko nɔ, konɛ ma kai nyɛ ekohu ngɛ dloomi ɔ nɛ a kɛ dloo mi kɛ je Mawu ngɔ 16 konɛ ma pee Kristo Yesu sɔmɔlɔ kɛ ha je ma amɛ ɔ he je. I ngɛ Mawu sane kpakpa a he ní tsumi klɔuklɔu ɔ tsue, konɛ je ma nɛ ɔmɛ nɛ a ba pee afɔle nɛ sa, nɛ a kɛ mumi klɔuklɔu tsu he. 17 Enɛ ɔ he ɔ, ngɛ níhi nɛ kɔɔ Mawu he ɔmɛ a blɔ fa mi ɔ, i ngɛ nɔ́ nɛ ma da nɔ kɛ nya ngɛ Kristo Yesu mi. 18 Ejakaa i be ye yi mi poe kɛ tu nɔ́ kpa ko he munyu pe nɔ́ nɛ Kristo gu ye nɔ kɛ tsu konɛ je ma amɛ nɛ a bu tue ɔ pɛ, e gu ye nya mi munyu kɛ ye ní peepee, 19 kɛ okadihi kɛ nyakpɛ níhi* a he wami, kɛ Mawu mumi ɔ he wami ɔ nɔ, nɛ i fiɛɛ Kristo he sane kpakpa a kɛ pi si kɛ je Yerusalɛm kɛ bɔle si hluu kɛ ya si Ilirikum tɔɔ. 20 Ngɛ anɔkuale mi ɔ, ngɛ blɔ nɛ ɔ nɔ ɔ, oti nɛ i kɛ ma ye hɛ mi ji kaa i be sane kpakpa a jajee ngɛ hehi nɛ a ha nɛ nihi le Kristo biɛ ngɛ momo ɔ, bɔ nɛ pee nɛ ma ko fia kɛ ma nɔ kpa ko sisi tomi nɔ; 21 mohu ɔ, kaa bɔ nɛ a ngma a: “Nihi nɛ a nine sui e he amaniɛ bɔmi ko nɔ ɔ maa na, nɛ nihi nɛ a nui ɔ, a maa nu sisi.” 22 Enɛ ɔ hu he je nɛ a tsi mi blɔ si abɔ kaa ma ko ba nyɛ ngɔ ɔ nɛ. 23 Se amlɔ nɛ ɔ, i be zugba kpɔ ko nɛ a tsu we mi ní ngɛ kpokpa nɛ ɔmɛ a mi hu, nɛ jehahi babauu* ji nɛ ɔ nɛ ye hɛ ngɛ jae ngɛ nyɛ he nɛ i suɔ kaa ma ba nyɛ ngɔ. 24 Lɔ ɔ he ɔ, ke i ngɛ blɔ nɔ kɛ yaa Spania a, i he ye kaa ma na nyɛ, nɛ ke i kɛ nyɛ hi lejɛ ɔ be bɔɔ ɔ, lɔ ɔ se ɔ, nyɛ ma je mi blɔ bɔɔ. 25 Se amlɔ nɛ ɔ, e be kɛe nɛ ma hia blɔ kɛ ya Yerusalɛm konɛ ma ya sɔmɔ ni klɔuklɔu ɔmɛ. 26 Ejakaa nihi nɛ a ngɛ Makedonia kɛ Akaya a, a bua jɔ he kaa a maa ngɔ níhi nɛ a ngɛ ɔ eko kɛ ye bua ohiatsɛmɛ nɛ a ngɛ ni klɔuklɔu ɔmɛ nɛ a ngɛ Yerusalɛm a kpɛti ɔ. 27 Ngɛ anɔkuale mi ɔ, a bua jɔ he kaa a maa pee jã, nɛ niinɛ, a hɛɛ mɛ hiɔ; ejakaa ke je ma amɛ ná mumi mi níhi nɛ a ngɛ ɔ eko ɔ, lɛɛ mɛ hu a blɔ nya ní tsumi ji kaa a maa ngɔ he lo nya níhi nɛ a ngɛ ɔ kɛ sɔmɔ mɛ. 28 Enɛ ɔ he ɔ, ke i gbe enɛ ɔ nya nɛ i ngɔ níhi* nɛ a ha a kɛ ya ha mɛ slɔkee ɔ, ma je nɛ ma ba gu nyɛ ngɔ kɛ ya Spania. 29 Jehanɛ se hu ɔ, i le kaa ke i ná nɛ i ba su nyɛ ngɔ ɔ, i kɛ jɔɔmi babauu nitsɛ nɛ je Kristo ngɔ maa ba. 30 Amlɔ nɛ ɔ, nyɛmimɛ, i gu wa Nyɔmtsɛ Yesu Kristo nɔ kɛ jehanɛ se hu mumi ɔ suɔmi ɔ nɔ kɛ ngɛ nyɛ he wami woe kaa nyɛɛ piɛɛ ye he konɛ nyɛɛ kɛ hɛdɔ nɛ sɔle ha Mawu ngɛ ye he, 31 konɛ a kpɔ̃ mi ngɛ nihi nɛ a ngɛ Yudea nɛ a he we yi ɔmɛ a dɛ mi, konɛ sɔmɔmi nɛ i ngɛ sɔmɔe ngɛ Yerusalɛm nane mi ɔ nɛ sa ni klɔuklɔu ɔmɛ a hɛ mi, 32 bɔ nɛ pee nɛ ngɛ Mawu suɔmi nya a, ma ba nyɛ ngɔ kɛ bua jɔmi, konɛ i kɛ nyɛ tsuo wa he mi nɛ jɔ wɔ. 33 Mawu ɔ nɛ e haa tue mi jɔmi ɔ kɛ nyɛ tsuo nɛ hi si. Amen.\n^ Hela, “nya.”\n^ Aloo “nyɛ bua nɛ jɔ nyɛ sibi a he.”\n^ Aloo “nyɛ nyɛɔ tsɔɔ nyɛ sibi ní.”\n^ E ma nyɛ maa pee kaa “jeha komɛ.”\n^ Hela, “yiblii.”\nRoma Bi 15